
ACORD 280/2007, DE 21 DE NOVEMBRE, DEL PLE DEL CONSELL DE L’AUDIOVISUAL DE CATALUNYA
Expedient núm. 28/A/2006. Sol·licitud d’autorització per a la transmissió d’una concessió de radiodifusió sonora en ones mètriques amb modulació de freqüència corresponent a la localitat de Sant Feliu de Guíxols (90.3 MHz).
1. Antecedents

I. El 28 de juliol de 2006 va tenir entrada en aquest Consell (registre d’entrada núm. 1579/2006) un escrit de les societats Radio Popular, SA i Uniprex, SAU en el qual sol·licitaven autorització administrativa en relació amb la transmissió de la concessió corresponent a Sant Feliu de Guíxols (90.3 MHz), de la qual és titular Radio Popular, SA en favor d’Uniprex, SAU. Amb aquest escrit s’acompanyava diversa documentació acreditativa de l’operació. El 8 de setembre de 2006, el Consell va enviar escrit a la Subdirecció General de Mitjans Audiovisuals (registre de sortida núm. 1350/2006) per tal de sol·licitar l’expedient administratiu corresponent, el qual es va complimentar el 14 de setembre de 2006.

II. El 26 de setembre de 2006 el Tribunal Constitucional va dictar provisió mitjançant la qual s’admetia a tràmit el recurs d’inconstitucionalitat presentat per l’Advocat de l’Estat, en data 1 d’agost de 2006, en representació del President del Govern, contra diversos preceptes de la LCA i mitjançant la qual es tenia per invocat per part del President del Govern l’article 161.2 de la Constitució Espanyola. En conseqüència, conforme el que disposa l’article 30 de la Llei orgànica 2/1979, de 3 d’octubre, del Tribunal Constitucional (LOTC), el Tribunal Constitucional va suspendre la vigència i aplicació dels preceptes impugnats, des de la data en que es va interposar el recurs d’inconstitucionalitat per les parts del procés i des del dia de la publicació en el BOE per a tercers. Com a conseqüència d’aquest fet va quedar suspesa la competència del Consell de l’Audiovisual de Catalunya per tramitar i resoldre sobre les sol·licituds que havien esdevingut competència seva, per raó de la matèria.

En data 18 de gener de 2007 el Tribunal Constitucional va dictar interlocutòria mitjançant la qual s’acordava aixecar la suspensió dels preceptes impugnats de la LCA, llevat la de l’article 56, que prohibeix la transmissió de les llicències per a la prestació del serveis de comunicació regulats a la pròpia Llei i, per tant, inclou els de radiodifusió sonora amb modulació de freqüència a què habilita la concessió objecte d’aquest informe. El Tribunal Constitucional també va mantenir la suspensió de la disposició transitòria segona (BOE núm.31 de 5 de febrer de 2007).

IV. El 23 i el 27 de febrer de 2007, el Consell de l’Audiovisual de Catalunya va remetre a la societat concessionària, transmetent, (Radio Popular, SA), amb notificació a la societat adquirent (Uniprex, SAU), en la seva qualitat de tercer (registres de sortida núm. 382/2007 i 399/2007, respectivament) un ofici declarant-se competent per tramitar i resoldre la sol·licitud presentada i sol·licitant diversa informació necessària per a l’anàlisi de la transmissió objecte d’informe. Aquest ofici es va atendre per part d’Uniprex, SAU mitjançant escrit amb registre d’entrada 574/2007 de 21 de març, amb aportació de la informació sol·licitada.
V. Vist l’informe dels serveis del Consell de l’Audiovisual de Catalunya.

2. Consideracions jurídiques
2.1. Competència del Consell de l’Audiovisual de Catalunya i normativa aplicable
D’acord amb el què va establir la Resolució 3/VI del Parlament de Catalunya, de data 15 de desembre de 1999, sobre els mitjans audiovisuals de Catalunya, la LCA defineix al Consell com una autoritat reguladora independent que acomplís les funcions de vigilància i de control sobre el sector audiovisual i, per tant, l’article 115 l’atribueix, entre d’altres, la funció “d’atorgar les llicències que habiliten per a prestar el servei de comunicació audiovisual i garantir-ne el compliment de les condicions”. 

Com a conseqüència, la sol·licitud per a la transmissió de la concessió de la localitat de Sant Feliu de Guíxols (90.3 MHz), propietat de la societat Radio Popular, SA en favor d’Uniprex, SAU ha esdevingut competència del Consell, per raó de la matèria.

Tanmateix, atès que la vigència de l’article 56 LCA ha estat suspesa arran del recurs d’inconstitucionalitat interposat pel Govern de l’Estat, s’entén que la normativa aplicable pel que fa a l’autorització del negoci pròpiament dit és, a banda de la Llei 31/1987, de 18 de desembre, d’ordenació de les telecomunicacions (LOT), que és norma bàsica,  la que estava vigent abans de l’entrada en vigor de la LCA, és a dir el Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.

2.2. Descripció de la transmissió sotmesa a autorització i de la societat adquirent Uniprex, SAU
Les societats Radio Popular, SA i Uniprex, SAU acompanyen l’escriptura atorgada el 10 de juliol de 2006 davant la notària de Madrid Isabel Estapé Tous amb número de protocol 1440 de compravenda de compravenda d’una concessió administrativa de radiodifusió sonora, corresponent a la localitat de Sant Feliu de Guíxols (90.3 MHz), d’acord amb la qual, la societat concessionària, Radio Popular, SA transmet a Uniprex, SAU l’esmentada concessió. Així mateix en aquesta escriptura es posa de relleu l’existència d’un contracte privat en el qual les dues parts atorgants havien pactat aquesta transmissió i l’explotació comercial de la freqüència. A més, el perfeccionament de la cessió objecte d’aquesta escriptura es condiciona a l’obtenció de la preceptiva autorització administrativa que ha d’atorgar l’òrgan administratiu competent que en l’actualitat és el Consell de l’Audiovisual de Catalunya.

Pel que fa a la societat adquirent, Uniprex, SAU és una societat anònima unipersonal, amb un capital de 6.090.000 € íntegrament subscrit i desemborsat.

L’única accionista d’Uniprex, SAU és Publicidad 3, SAU, la qual és propietat íntegrament de la societat Antena 3 de Televisión, SA, la qual té l’estructura de capital següent:

a) Grupo Planeta-De Agostini, SL, titular d’un 39,478%;

b) RTL Group Communications, SLU, titular d’un 17,270%, i

c) Banco Santander Central Hispano, titular d’un 10%.

d) Altres petits accionistes, titulars d’un 33,252%

Aquesta informació es desprèn de la declaració responsable de 7 de juliol de 2006, signada pel representant legal d’Uniprex, SAU que s’acompanya amb la sol·licitud.

Finalment, i d’acord amb la informació de què disposa aquest Consell, la societat Uniprex, SAU és titular del capital de la societat Uniprex Televisió Digital Terrestre Catalana, SLU i del capital de Rkor Radio, SLU.

Així mateix, d’acord amb la declaració de 7 de juliol de 2006 signada pel representant d’Uniprex, SAU que s’acompanya amb la sol·licitud i de la informació de què disposa aquest Consell, aquesta societat i la societat de la seva propietat Rkor Ràdio, SLU, són titulars de diverses concessions de ràdio analògica i digital amb cobertura que incideix en la zona de servei de la concessió objecte de transmissió (Sant Feliu de Guíxols).

2.3. Incidència de la transmissió sotmesa a autorització en el pluralisme extern
La incidència de la transmissió sotmesa a autorització en el pluralisme extern, s’ha de realitzar a dos nivells, d’acord amb el què estableix l’article 40.3 LCA: per una banda aplicant els criteris que determina la legislació bàsica estatal, que en el cas que ens ocupa són els que estableix l’apartat 1 d) i e) de la disposició addicional sisena LOT en la última redacció atorgada per la Llei 10/2005, de 14 de juny, de mesures urgents per a l’impuls de la televisió digital terrestre, de liberalització de la televisió per cable i de foment del pluralisme; i, per una altra banda, els límits que estableixen l’article 40.2 i 3 en relació amb l’article 43 de la pròpia LCA.

Un cop analitzada la presència d’Uniprex, SAU i la societat de la seva propietat Rkor Ràdio, SLU, en la zona de servei de Sant Feliu de Guíxols, en relació amb l’oferta que s’hi troba a disposició dels ciutadans, es pot concloure el següent:

A) pel que fa als límits que estableix la LOT: 

a) en relació amb les emissores de ràdio analògiques, és d’aplicació el límit segons el qual “en una misma comunidad autónoma ninguna persona física o jurídica podrá controlar más del 40% de las concesiones existentes en ámbitos en las que sólo tenga cobertura una concesión”, perquè a la zona de servei de Sant Feliu de Guíxols només hi ha una concessió planificada; per tant, si tenim en compte que a Catalunya existeixen 37 zones de servei en tecnologia analògica en aquesta situació (es tracta de les zones de servei  següents: Balaguer, Banyoles, Berga, Blanes, la Bisbal, Cambrils, Castell d’Aro, Cervera, Gandesa, la Jonquera, Lloret de Mar, Martorell, el Masnou, Mataró, Miralcamp, Montblanc, Móra d’Ebre, Olot, Palamós, Pont de Suert, Ripoll, Roses, Rubí, Sant Carles de la Ràpita, Santa Coloma de Farners, Sitges, Solsona, Sant Celoni, Sant Feliu de Guíxols, Sant Feliu de Llobregat, Sant Sadurní, Tàrrega, Tremp, Valls, el Vendrell, Vilafranca del Penedès, Vila-seca i Salou) i d’aquestes 37, es comptabilitza només 1 emissora propietat de Rkor Ràdio, SLU (el capital de la qual, com ja s’ha dit, és d’Uniprex, SAU), concretament a la zona de servei de Granollers. Per tant, aquest nombre d’emissores no excedeix del 40% establert per la Llei, del total de les 37 esmentades. 
b) i pel que fa a la ràdio digital, són d’aplicació els altres dos límits a què s’ha fet al·lusió, és a dir, no més del 50% del total per zones de servei ni més de 5 concessions: aquests límits no s’excedeixen en aquest cas, ja què Uniprex, SAU és propietària d’1 concessió de ràdio digital d’àmbit estatal amb desconnexions i Rkor Ràdio, SLU és propietària d’1 concessió de ràdio digital d’àmbit nacional amb desconnexions provincials. Ambdues concessions inclouen la zona de servei de Sant Feliu de Guíxols, de les 24 (12 d’àmbit estatal i 12 d’àmbit nacional) que inclouen aquesta zona de cobertura.

Pel que fa al límit aplicat a les ràdios analògiques no procedeix la seva aplicació en el cas de les digitals perquè no n’hi ha cap zona de servei amb només una concessió amb aquesta tecnologia.

Per tant, la transmissió sobre la qual es demana autorització, no afecta a la garantia de pluralisme en la zona de servei implicada (Sant Feliu de Guíxols)  pel que fa al límits que preveu la normativa bàsica.

B) la transmissió sotmesa a autorització tampoc no afecta a la garantia de pluralisme en la zona de servei implicada (Sant Feliu de Guíxols) pel que fa al límits que preveuen l’article 40.2 i 3 en relació amb l’article 43 de la LCA ja què els mitjans dels quals és propietària directament Uniprex, SAU o indirectament mitjançant la societat Rkor Ràdio, SLU, suposen un 3,4 % de l’oferta de televisió i ràdio en l’àrea de difusió, que representen els 3 mitjans d’aquest grup (és a dir, la concessió d’FM la transmissió de la qual és objecte d’aquest informe, la concessió de ràdio digital d’àmbit estatal amb desconnexions que inclou la zona de servei analitzada i la concessió de ràdio digital d’àmbit nacional amb desconnexions provincial que també inclou la zona de servei analitzada) en relació amb els 88 mitjans, tant analògics com digitals, que constitueixen el total de l’oferta en aquesta zona de difusió.
2.4. Compliment de requisits per part de la societat adquirent
Finalment, de la documentació aportada es desprèn que la transmissió objecte d’autorització compleix la resta de requisits que estableix l’article 8 del Decret 269/1998, de 21 d’octubre, de règim jurídic de les concessions per a la prestació del servei de radiodifusió sonora en ones mètriques amb modulació de freqüència per a emissores comercials.

Tanmateix, s’ha de palesar el fet que la societat adquirent Uniprex, SAU no ha aportat acreditació conforme s’ha subrogat en la garantia dipositada per Radio Popular, SA perquè segons manifesta en l’escrit de 7 de juliol de 2006, que acompanya la sol·licitud, no se’n pot subrogar ja què en l’actualitat no existeix constituïda cap garantia perquè en el seu moment, la legislació vigent no exigia aquest requisit i, per tant, és impossible de determinar-ne la quantia. No obstant això, la societat adquirent assoleix el compromís ferm i irrevocable de constituir la garantia que correspongui, en la quantia, termini i forma que, en el seu cas, determini, l’òrgan administratiu competent per a la tramitació i resolució de l’expedient de transmissió.

2.5. Vigència del règim concessional
L’autorització de la transmissió de la concessió objecte d’aquest informe s’entén sens perjudici de la plena vigència del règim jurídic concessional que és aplicable a la societat adquirent (Uniprex, SAU), d’acord amb el que estableix la normativa vigent i els compromisos particulars assumits, en el seu moment, per la societat transmetent (Radio Popular, SA). Així mateix, la societat adquirent resta obligada a respectar els paràmetres tècnics assignats a l’emissora.

Per tot l’exposat, el Ple del Consell de Audiovisual de Catalunya adopta els següents:

ACORDS
1. Autoritzar la transmissió de la concessió de radiodifusió sonora en ones mètriques amb modulació de freqüència corresponent a la localitat de Sant Feliu de Guíxols (90.3 MHz), per part de la seva actual titular Radio Popular, SA en favor d’Uniprex, SAU, amb la condició que aquesta societat adquirent, aporti l’acreditació de la constitució i dipòsit en la Caixa General de Dipòsits de la garantia corresponent per un import de setze mil cent noranta-u (16.191) €, en el termini màxim d’un mes des de la notificació de l’Acord d’autorització.

2. Notificar aquest Acord a les societats Radio Popular, SA i Uniprex, SAU, així com a la Direcció General de Comunicació i Serveis de Difusió Audiovisuals del Departament de Cultura i Mitjans de Comunicació.

Barcelona, 21 de novembre de 2007

Josep M. Carbonell i Abelló



Dolors Comas d’Argemir i Cendra

President

